钦定古今图书集成/理学汇编/文学典/第058卷 > 南卓
## 钦定古今图书集成/理学汇编/文学典/第058卷 > 南卓

按《云溪友议》：南中丞卓吴楚，游学十馀年，衣布缕，乘
牝卫，薄游上蔡，蔡牧待之似厚，而为客吏难阻。每宴
集令召，则云南秀才自以衣冠不整，称疾不赴。南生
羁旅穷愁，似无容足之地，惟城南鬻饭老妪，待之无
厌色。后十七年为蔡牧到郡，乃曰：“古人一饭之恩必
报，眦睚之怨必酬。吾虽位微，幸当斯日也。”遂戮仇吏
而报饭妪焉。转黔南经略使，大更风俗，凡是谿坞呼
吸，文字皆同秦汉之音，甚有声誉。先是，柳子厚在柳
州，吕衡州温嘲谑之曰：“柳州柳刺史，种柳柳江边。柳
馆依然在，千秋柳拂天。”至南公至黔南，又以故人嘲
曰：“黔南南太守，南郡在云南间。向南亭，醉南风，变俗
谈。”撰《驳史》三十卷，与马史殊贯，班书小异，三国、二晋
以下之文，多被攻难，每于朝野确论，莫能屈也。吴武
陵郎中刘轲侍御俱服其才识焉。初为拾遗，与崔詹
事黯因谏诤出宰。崔为支江令，南为松滋令。二谏垣
矫翼翩翩，无所羁束，双名并席，二邑绥然。公府常为
高榻相待。南公《赠副戎》等诗曰：“翱翔曾在玉京天，堕
落江南路几千。从事不须轻县宰，满身犹带御炉烟。”